钦定古今图书集成/明伦汇编/氏族典/第630卷 > 赤盏晖
## 钦定古今图书集成/明伦汇编/氏族典/第630卷 > 赤盏晖

按《金史赤盏晖传》：“晖字仲明，其先附于辽，居张皇堡，
故尝以张为氏，后家莱州。晖体貌雄伟，慷慨有志略，
少游乡校。辽季，以破贼功授礼宾副使。天辅六年降，
有功，授洺州刺史。宗望伐宋，晖力战，加桂州管内观
察使，因留抚河间。从攻寿春、归德。及渡淮，为先锋，遇
重敌于秀州、苏州，皆击败之。还迁归德军节度使。”宋州旧无学，晖为营建学舍，劝督生徒，肄业者复其身，
人劝趋之。属县民家奴王夔者，尝业进士，晖以钱五
十万赎之，使卒其业，夔后至显官。密州吏庞乙卒于
官，其孤贫不克葬，晖为营治葬事，且资给其家。天德
二年，迁南京留守，寻改河南路统军使，拜尚书右丞，
封河内郡王。岁馀，拜平章政事，封戴王。正隆，降王爵，
为枢密副使。寻除大兴尹，封荣国公。薨，年六十五。大
定间，谥曰“武康。”子师直，登进士第。